SET ปิดลบ 12 จุด วิตกยอดเสียชีวิต “โควิด” เร่งตัว กดดันศก.ฟื้นช้า
SET ปิดลบ 12 จุด วิตกยอดเสียชีวิต “โควิด” เร่งตัว กดดันศก.ฟื้นช้า
22 เม.ย. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,568.21 จุด ลดลง 11.80 จุด (-0.75%) มูลค่าการซื้อขาย 93,330.76 ล้านบาท
10 หุ้นกดดัชนีวันนี้

นายวิจิตร อารยะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้เปิดกระโดดขึ้นไปในช่วงเช้าก่อนถอยลงมาในลักษณะซึมตัว หลังจากวานนี้ตลาดบ้านเราแข็งกว่าตลาดภูมิภาค แต่เนื่องจากยังไม่เห็นปัจจัยขับเคลื่อนเข้ามา ประกอบกับจำนวนผู้ติดเชื้อโควิด-19 สูงถึงกว่า 1,400 รายต่อวัน และการเสียชีวิตก็เร่งตัวขึ้นด้วย ทำให้วิตกถึงการฟื้นตัวเศรษฐกิจ ซึ่งมีสัญญาณว่าหน่วยงานภาครัฐฯจะปรับลดประมาณการเศรษฐกิจลง
“รอบนี้ตลาดดึงขึ้นมาแถว 1,580 จุด มาเข้าใกล้ 1,600 จุด รอบนี้โควิดไม่จบเร็วทำให้เกิดแรงขายทำกำไรออกมาก่อน แล้วก็มารอดูสถานการณ์โควิดจะคุมอยู่ไหม…ตลาดบ้านเรารีบาวด์ขึ้นมาเร็ว จึงทำให้เห็นการ take profit ในช่วงสั้นๆ”
ทั้งนี้ ตลาดฯได้รับแรงถ่วงจากหุ้นขนาดใหญ่ (บิ๊กแคป) โดยเฉพาะกลุ่มพลังงานที่รับแรงกดดันจากราคาน้ำมันปรับฐาน หลังจากวิตก Demand น้ำมันจะลดลง เนื่องจากอินเดียที่เป็นผู้บริโภคน้ำมันอันดับ 3 ของโลกเจอกับปัญหาการแพร่ระบาดโควิด-19 อย่างหนักในขณะนี้ และสต็อกน้ำมันของสหรัฐฯก็เพิ่มขึ้นด้วย  ขณะที่หุ้นขนาดเล็กยังมีแรงเก็งกำไรเข้ามาอย่างต่อเนื่อง
ด้านตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวกราว 0.4% เช่นเดียวกับตลาดหุ้นยุโรปเทรดบ่ายนี้บวกเฉลี่ย 0.5% แต่มองเป็นการรีบาวด์หลังปรับตัวลงไปเมื่อวานนี้
อย่างไรก็ดี ให้ติดตามการประชุมธนาคารกลางยุโรป (ECB) ในคืนนี้ และดัชนีผู้จัดการฝ่ายจัดซื้อ (PMI) ภาคการผลิตและภาคบริการ ทั้งของสหรัฐฯและยุโรป ที่จะทยอยประกาศออกมา ส่วนบ้านเราติดตามตัวเลขการส่งออกที่จะออกมาในวันพรุ่งนี้
ด้านนายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นไทยช่วงบ่ายปรับตัวลง สวนทางตลาดต่างประเทศ โดยตลาดหุ้นในภูมิภาคเอเชีย และตลาดยุโรปต่างเคลื่อนไหวในแดนบวก ทั้งนี้ตลาดบ้านเราได้รับแรงกดดันจากหุ้นขนาดใหญ่ที่ต่างปรับตัวลง ขณะที่หุ้นขนาดกลาง-เล็กยัง outperform โดยยังคงวิตกการแพร่ระบาดไวรัสโควิด-19 ในประเทศ
แนวโน้มการลงทุนในวันพรุ่งนี้ (23 เม.ย.) นายวิจิตร กล่าวว่า ตลาดฯคงจะแกว่งออกด้านข้าง และมีโอกาสที่จะซึมลงได้อีกเล็กน้อย พร้อมให้แนวรับ 1,550 จุด ส่วนแนวต้าน 1,580-1,585 จุด
ส่วนนายณัฐชาต กล่าวว่า ตลาดฯคงจะเคลื่อนไหวในลักษณะทรงตัว พร้อมให้แนวรับที่ 1,560 จุด และแนวต้าน 1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SAWAD มูลค่าการซื้อขาย   3,794.48 ล้านบาท  ปิดที่  83.50 บาท ลดลง   4.75 บาท
KBANK มูลค่าการซื้อขาย   3,735.57 ล้านบาท  ปิดที่ 137.00 บาท ลดลง   3.00 บาท
STA มูลค่าการซื้อขาย   3,296.65 ล้านบาท  ปิดที่  48.75 บาท เพิ่มขึ้น  2.00 บาท
SCC มูลค่าการซื้อขาย   2,799.72 ล้านบาท  ปิดที่ 430.00 บาท เพิ่มขึ้น  8.00 บาท
SCB มูลค่าการซื้อขาย   2,737.29 ล้านบาท  ปิดที่ 106.50 บาท เพิ่มขึ้น  0.50 บาท